b'\n_START_ARTICLE_\nMunkeby kloster\n_START_PARAGRAPH_\nMunkeby kloster var et cistercienserkloster i Frol. Stedet ligger mellom Levanger og Okkenhaug i Levanger kommune. _NEWLINE_Klosteret ble trolig grunnlagt av cistercienserne i likhet med Hoved\xc3\xb8ya kloster i Oslo og Lyse kloster i Bergen. Klosteret ble trolig oppf\xc3\xb8rt av engelske munker i siste halvdel av 1100-tallet og tatt i bruk f\xc3\xb8r 1180. Klosteret ble trolig nedlagt allerede p\xc3\xa5 1200-tallet, eller aktiviteten har v\xc3\xa6rt redusert i forbindelse med oppf\xc3\xb8ringen av klosteret p\xc3\xa5 Tautra. Tautra kloster ble innviet i mars 1207. _NEWLINE_I et brev datert 23. desember 1475 sendte den romerske pave Sixtus IV et brev til abbed Stephanus de Trugge i Nidaros. Brevet var et svar p\xc3\xa5 en anmodning fra Stephanus om \xc3\xa5 f\xc3\xa5 midler til \xc3\xa5 gjenreise klosteret. Det ble imidlertid aldri noen vedvarende drift etter dette._NEWLINE_De synlige ruinene omfatter i dag kun kirkebygningen. Innvendige m\xc3\xa5l p\xc3\xa5 kirkeruinen er ca. 30 x 7 meter, mens kapellarmene er ca. 23 meter brede. Kirkebygningen tjente som sognekirke frem til 1589. I likhet med en rekke andre klostre og historiske bygninger ble ogs\xc3\xa5 Okkenhaug benyttet som steinbrudd. _NEWLINE_Ruinene har v\xc3\xa6rt i Fortidsminneforeningens eie siden 1967. Det ble i 2000 gjort pr\xc3\xb8veutgraving p\xc3\xa5 stedet uten s\xc3\xa6rlige spor etter kulturminner._NEWLINE_Fortidsminneforeningen gav i 2008 Inger Alstad en hedersn\xc3\xa5l for sin mange\xc3\xa5rige innsats som tilsynshaver og guide p\xc3\xa5 Munkeby. Ruinene er tilgjengelig for publikum hele \xc3\xa5ret. Det g\xc3\xa5r ogs\xc3\xa5 en ny kultursti ned langs elva fra klosteret.\n_START_SECTION_\nStedets historie og synlige spor i dag\n_START_PARAGRAPH_\nDen lokale tradisjonen har alltid villet forklare kirkeruinene som rester etter et kloster, men historikere og arkeologer var lenge skeptiske. I 1906 ble det imidlertid oppdaget et brev fra 1475 i Vatikanets arkiver. Brevet omhandler gjenreisning av et cistercienserkloster ved Munkeby i Frol) som har ligget \xc3\xb8de i lang tid. Klosterets eksistens kunne ikke lenger trekkes i tvil. Dette m\xc3\xa5 ha v\xc3\xa6rt den romersk-katolske kirkes nordligste kloster. _NEWLINE_Etter 1475 tjente kirken som sognekirke. Et brannlag inne i kirken og spor i murene tyder p\xc3\xa5 at kirken er blitt utsatt for brann minst en gang. Etter at kirken ble nedlagt som sognekirke i 1587 ble stein fra bygningen brukt til bygningsmateriale p\xc3\xa5 g\xc3\xa5rdene omkring._NEWLINE_Enkelte historikere har s\xc3\xb8kt \xc3\xa5 identifisere kirken p\xc3\xa5 Munkby med en St Brettivas kirke i Skogn) som er nevnt to ganger i dokumenter fra middelalderen, f\xc3\xb8rste gang i 1488 i forbindelse med et g\xc3\xa5rdssalg (Myklenboor). De hevder at klosteret ble lokalisert til valfartsstedet for denne mystiske lokale helgenen, at det trolig sto en kirke p\xc3\xa5 stedet og at denne med jordeiendommer ble gitt til klosteret ved etableringen. _NEWLINE_Det hersker imidlertid ulike syn p\xc3\xa5 om sancte Bretteue kirke i Skogn er identisk med klosterkirken p\xc3\xa5 Munkby. If\xc3\xb8lge cistercienserordenens regler skulle alle klosterkirker vies til St Maria. Derfor mener mange forskere at den omtalte St. Brettivas kirke m\xc3\xa5 v\xc3\xa6re en annen enn klosterkirken p\xc3\xa5 Munkeby. _NEWLINE_Utformingen av kirken p\xc3\xa5 Munkby er helt i pakt med cisterciensernes idealer. Sporene etter klosterbygningene som Kl\xc3\xbcwer mente og se og som han tegnet et kart over i 1813, viser et n\xc3\xa6rmest identisk grunnplan med cistercienserklosteret p\xc3\xa5 Lyse n\xc3\xa6r Bergen - om enn noe forenklet og i mindre m\xc3\xa5lestokk._NEWLINE_Selv om ikke ruinen har blitt gjenstand for systematiske arkeologiske unders\xc3\xb8kelser er det i l\xc3\xb8pet av de siste 100 \xc3\xa5r er det gjennomf\xc3\xb8rt flere opprydnings- og bevaringstiltak. De mest omfattende ble gjennomf\xc3\xb8rt i \xc3\xa5rene 1906-10 av arkitekten Nils Rygjord. Han grov ut golvet inne i kirken samt et smalt felt p\xc3\xa5 yttersiden av murene. Det ble avdekket et brannlag som inneholdt enkelte mindre metallgjenstander og noen bearbeidede steiner. _NEWLINE_Sommeren 2005 ble det gjennomf\xc3\xb8rt en mindre arkeologisk utgraving ved kirkeruinen. M\xc3\xa5let var \xc3\xa5 lokalisere eventuelle spor etter klosterbygninger p\xc3\xa5 flaten S for kirkeruinen. Det ble ikke funnet sikre bygningsspor, men man kom over en nedgraving fylt med stein og inne i kirkens kor ble det funnet et steinsatt stolpehull, dessuten ble det funnet jernnagler, slagg, metallbiter, tegl- og keramikkfragmenter. Keramikken synes \xc3\xa5 stamme fra Tyskland og England og er trolig produsert p\xc3\xa5 12-1300-tallet. Selv om teorien om et klosteranlegg S for kirken verken ble bekreftet eller avkreftet ved gravingen 2005 har den gitt grunnlag for nye sp\xc3\xb8rsm\xc3\xa5lsstillinger._NEWLINE_Blant sp\xc3\xb8rsm\xc3\xa5lene som n\xc3\xa5 kan reises er tidspunktet for avviklingen av klosteret, da endel funn som ble gjort kan dateres til 1300-tallet.\n_START_SECTION_\nNaturforhold og st\xc3\xb8rrelse\n_START_PARAGRAPH_\nMellom Munkebyg\xc3\xa5rdene og Munkr\xc3\xb8stad har Levangerelva engang for lenge siden brutt gjennom en mektig breavsetning og lagt igjen elveavsetninger langs l\xc3\xb8pet. Klosteret har ligget p\xc3\xa5 en lav elveterrasse med \xc2\xabryggen mot\xc2\xbb den bratte skrenten som er dannet ved elvas gjennombrudd av morenen. Mot SV-NV er elvesletta oppdyrket og p\xc3\xa5 N og N\xc3\x98 siden slynger Levangerelva seg med frodig l\xc3\xb8vskog langs breddene. Selv i dag er det noe bortgjemt og avsides over stedet p\xc3\xa5 tross av at man befinner seg midt i den frodige Frolbygda. I middelalderen kan stedet tilsynelatende ha v\xc3\xa6rt enda mer bortgjemt \xe2\x80\x93 omgitt av beiteland, skog og sumpige enger. Men det g\xc3\xa5r en gammel veiled nord og s\xc3\xb8rfra som passerer elva et par hundre meter \xc3\xb8st for klosteret. En veilei som knyttes til den gamle "tjodveien"og pilegrimsveien mellom Stiklestad, Stj\xc3\xb8rdal og gamle Nidaros, og som tidl. kapellan St\xc3\xa5le Vansvik i Verdal (n\xc3\xa5 sogneprest p\xc3\xa5 Fosen) og historiker Roy Vega satte fokus p\xc3\xa5 i 1989-1990.   _NEWLINE_Det sikrede/fredede arealet utgj\xc3\xb8r ca. 11\xc2\xa0300 m2 og omfatter selve elveterassen med kirkeruinen og litt av skr\xc3\xa5ningen bakenfor. I tillegg kommer parkeringsplassen.\n_START_SECTION_\nNye Munkeby kloster\n_START_PARAGRAPH_\nI 2007 besluttet abbeden Oliver Quenardel i hovedhuset i Abbaye Notre-Dame de C\xc3\xaeteaux at et nytt cistersienserkloster skulle opprettes p\xc3\xa5 Munkeby. To franske prester kom som pion\xc3\xa9rmunker v\xc3\xa5ren 2007, P\xc3\xa8re Jo\xc3\xabl Regnard og P\xc3\xa8re Jean-Claude. Klosteret blir bygget p\xc3\xa5 en h\xc3\xb8yde 1,5 kilometer fra middelalderruinen. H\xc3\xb8sten 2009 var gjestehuset ferdig og fire br\xc3\xb8dre flyttet inn. Etter planene gjenst\xc3\xa5r et kapell og selve klosteret for i alt 12-15 munker. Det er det f\xc3\xb8rste nye klosteret cistercienserne fra Citeaux \xc3\xa5pnet p\xc3\xa5 500 \xc3\xa5r. _NEWLINE_Ved siden av nye Munkeby kloster er ordenen i dag 2007 representert i Norge med munkeklosteret Fjordenes Dronning i Storfjord n\xc3\xa6r Stamsund i Lofoten, samt nonneklosteret Tautra (trappister) i Trondheimsfjorden og en trappistkommunitet p\xc3\xa5 Hovin i Telemark.'